b'\n_START_ARTICLE_\nNardo Nagtzaam\n_START_SECTION_\nSeuraura\n_START_PARAGRAPH_\nNagtzaam siirtyi jo varsin varhain juniorina Saksaan ja Krefelder EV 1981:n paitaan. H\xc3\xa4n oli kaudella 2006\xe2\x80\x932007 seuran B-nuorten paras pistemies ja maalintekij\xc3\xa4 tehoilla 29+17=46, joilla Nagtzaam sijoittui Deutsche Nachwuchsligan maalip\xc3\xb6rssiss\xc3\xa4 kolmanneksi ja pistep\xc3\xb6rssiss\xc3\xa4 yhdeks\xc3\xa4nneksi. Kesken kauden 2007\xe2\x80\x932008 h\xc3\xa4n siirtyi Krefeldist\xc3\xa4 K\xc3\xb6lner EC:n paitaan._NEWLINE_Kaudeksi 2008\xe2\x80\x932009 Nagtzaam siirtyi Pohjois-Amerikkaan NAHL-junioriliigan Alaska Avalancheen. Kesken kauden 2009\xe2\x80\x932010 h\xc3\xa4n siirtyi sielt\xc3\xa4 Alexandria Blizzardin riveihin. Kaudella 2010\xe2\x80\x932011 Nagtzaam jakoi tehoilla 36+51=87 koko NAHL:n sy\xc3\xb6tt\xc3\xb6p\xc3\xb6rssin voiton Motor City Metal Jacketsin Cody Wydon kanssa ja sijoittui pistep\xc3\xb6rssiss\xc3\xa4 toiseksi h\xc3\xa4nen j\xc3\xa4lkeens\xc3\xa4. H\xc3\xa4n oli Blizzardin paras maalintekij\xc3\xa4 ja sijoittui liigan maalip\xc3\xb6rssiss\xc3\xa4 nelj\xc3\xa4nneksi. Kev\xc3\xa4\xc3\xa4n 2011 pudotuspeleiss\xc3\xa4 Nagtzaam oli joukkueen paras pistemies ja sy\xc3\xb6tt\xc3\xa4j\xc3\xa4 tehoilla 2+5=7. H\xc3\xa4net valittiin kauden p\xc3\xa4\xc3\xa4tteeksi NAHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. _NEWLINE_Vuodet 2011\xe2\x80\x932015 Nagtzaam pelasi Mercyhurst College/Universityn yliopistojoukkueessa. H\xc3\xa4n oli ensimm\xc3\xa4isell\xc3\xa4 kaudellaan 2011\xe2\x80\x932012 joukkueensa toiseksi paras pistemies Daniel Bahntgen j\xc3\xa4lkeen tehoilla 11+19=30. Kaudella 2013\xe2\x80\x932014 Nagtzaam voitti Merchurstin kanssa AHA:n runkosarjan. Viimeisen yliopistokautensa 2014\xe2\x80\x932015 p\xc3\xa4\xc3\xa4tteeksi, huhtikuussa 2015 h\xc3\xa4n siirtyi amat\xc3\xb6\xc3\xb6ritry-out -sopimuksella ECHL-joukkue Elmira Jackalsiin. Nagtzaam pelasi siell\xc3\xa4 viisi runkosarjaottelua. Kes\xc3\xa4ll\xc3\xa4 2012 NHL-varaamaton Nagtzaam osallistui Washington Capitalsin tulokasleirille._NEWLINE_Marraskuussa 2015 Nagtzaam siirtyi try-outin kautta It\xc3\xa4vallan Erste Bank Eishockey Ligan slovenialaisjoukkue Olimpija Ljubljanaan oltuaan ilman sopimusta alkukauden 2015\xe2\x80\x932016. H\xc3\xa4nen ensimm\xc3\xa4inen ammattilaiskautensa toi 25 runkosarjaottelussa tehot 4+3=7. Nagtzaam edusti Olimpijaa EBEL-kauden j\xc3\xa4lkeen my\xc3\xb6s Slovenian liigan pudotuspeleiss\xc3\xa4, jotka p\xc3\xa4\xc3\xa4ttyiv\xc3\xa4t mestaruuteen. H\xc3\xa4n voitti my\xc3\xb6s Pokal Slovenijen._NEWLINE_Syksyll\xc3\xa4 2016 Nagtzaam osallistui try-out -sopimuksella ECHL-joukkue Norfolk Admiralsin harjoitusleirille, mutta h\xc3\xa4n j\xc3\xa4i kuitenkin ilman jatkosopimusta. Nagtzaam siirtyi marraskuussa nelj\xc3\xa4n viikon sopimuksella Iso-Britannian EIHL-liigan Manchester Stormiin l\xc3\xa4ht\xc3\xb6kohtaisesti paikkaamaan Adam Hardingin loukkaantumista. H\xc3\xa4n teki siell\xc3\xa4 kymmeness\xc3\xa4 ottelussa vain yhden sy\xc3\xb6tt\xc3\xb6pisteen, j\xc3\xa4tti joukkueen joulukuussa ja siirtyi loppukauden sopimuksella Saksan kolmanneksi korkeimmalle sarjatasolle Oberliga-joukkue Moskitos Essenin riveihin.\n_START_SECTION_\nMaajoukkueura\n_START_PARAGRAPH_\nNagtzaam edusti Alankomaita IB-divisioonan MM-kilpailuissa vuosina 2014, 2015 ja 2017, joista vuoden 2015 turnauksessa h\xc3\xa4n oli joukkueensa paras maalintekij\xc3\xa4 kolmella osumallaan. Nagtzaam pelasi my\xc3\xb6s IIA-divisioonan MM-kilpailuissa vuonna 2016, jolloin h\xc3\xa4n voitti kultaa. Nagtzaamilla oli turnauksen paras aloitusprosentti (78,57\xc2\xa0%). Nagtzaam pelasi my\xc3\xb6s Pyeongchangin olympiakisojen 2018 karsinnoissa._NEWLINE_Nagtzaam pelasi my\xc3\xb6s alle 20-vuotiaiden II-divisioonan MM-kilpailuissa vuosina 2008, 2009 ja 2010, joista vuoden 2008 ja 2010 turnaukset p\xc3\xa4\xc3\xa4ttyiv\xc3\xa4t B-lohkon hopeaan ja vuoden 2009 turnaus B-lohkon pronssiin. H\xc3\xa4nell\xc3\xa4 oli vuoden 2009 turnaus paras aloitusprosentti (73,01\xc2\xa0%). Nagtzaam voitti vuoden 2010 turnauksen maalip\xc3\xb6rssin ja Alankomaiden sis\xc3\xa4isen pistep\xc3\xb6rssin tehoilla 9+7=16. H\xc3\xa4n pelasi my\xc3\xb6s alle 18-vuotiaiden I-divisioonan MM-kilpailuissa vuonna 2008.'